Diari Oficial de la Generalitat Valenciana


Sumari del DOGV 9408, del 19-08-2022 (2022/7677)

ACORD de 5 d'agost de 2022, del Consell, pel qual es ratifica l'acord de la Mesa Sectorial de Funció Pública, per al desenvolupament de l'oferta d'ocupació pública per a la reducció de la temporalitat en l'ocupació pública que aprova el Decret 69/2022, de 27 de maig, del Consell.
----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9408

Data del DOGV
:   19-08-2022

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2022/7677


Data del document
:   05-08-2022

Organisme emissor
:   Conselleria de Justícia, Interior i Administració Pública

Tipus de document
:   Acord

Anàlisi jurídica

 Descriptors 

:   * Conselleria de Justícia, Interior i Administració Pública
    * concurs administratiu

ACORD de 5 d'agost de 2022, del Consell, pel qual es ratifica l'acord de la Mesa Sectorial de Funció Pública, per al desenvolupament de l'oferta d'ocupació pública per a la reducció de la temporalitat en l'ocupació pública que aprova el Decret 69/2022, de 27 de maig, del Consell. [2022/7677]  
Amb la reforma de la legislació bàsica realitzada per la Llei 20/2021, de 28 de desembre, de mesures urgents per a la reducció de la temporalitat en l'ocupació pública s'activen un conjunt de mesures reguladores directament ordenades a atallar l'excessiva temporalitat en l'àmbit de les administracions públiques, com l'establiment d'un nou procés d'estabilització d'ocupació temporal amb l'objectiu final de situar la taxa de temporalitat estructural per davall del 8 per cent en el conjunt de les administracions públiques espanyoles, sempre respectant els principis de lliure concurrència, igualtat, mèrit i capacitat.  
  
L'execució de la citada Llei 20/2021 suposa l'autorització d'unes taxes addicionals d'estabilització donant lloc a l'aprovació del Decret 69/2022, de 27 de maig, del Consell, pel qual s'adapten les ofertes d'ocupació pública de 2020 i 2021 per al personal de l'Administració de la Generalitat, aprovades i pendents de convocatòria, i s'executa la Llei 20/2021, de 28 de desembre, de mesures urgents per a la reducció de la temporalitat en l'ocupació pública.  
En els últims mesos s'ha treballat en les organitzacions sindicals representades en la Mesa Sectorial de Funció Pública per tal d'arribar a una proposta conjunta en relació amb el barem i altres qüestions relacionades amb les convocatòries corresponents a l'esmentat Decret 69/2022.  
  
Fruit de les negociacions dutes a terme entre l'Administració i les organitzacions sindicals representades en la Mesa Sectorial de Funció Pública, s'ha arribat a l'acord que figura en l'annex.  
Per això, en virtut del que es preveu en l'article 38 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic, a proposta de la consellera de Justícia, Interior i Administració Pública, el Consell, prèvia deliberació, en la reunió de 5 d'agost de 2022,  
  
  
ACORDA  
  
Ratificar l'Acord de 29 de juliol de 2022, de la Mesa Sectorial de Funció Pública, per al desenvolupament de l'oferta d'ocupació pública per a la reducció de la temporalitat en l'ocupació pública que aprova el Decret 69/2022, de 27 de maig, del Consell que figura en l'annex d'aquest acord.  
  
  
ANNEX  
  
Acord de la Mesa Sectorial de Funció Pública per al desenvolupament de l'oferta d'ocupació pública per a la reducció de la temporalitat en l'ocupació pública que aprova el Decret 69/2022, de 27 de maig, del Consell  
  
Reunides a València, el 29 de juliol de 2022, en l'àmbit de la Mesa Sectorial de Funció Pública, les representacions de l'Administració de la Generalitat i de les organitzacions sindicals, de conformitat amb el que s'estableix en l'article 33 i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic (TRLEBEP), i en l'article 188 de la Llei 4/2021, de 16 d'abril, de la funció pública valenciana (LFPV).  
  
  
Manifesten  
  
Les parts representades en el present acord són plenament conscients de la conjuntura actual i de la necessitat d'arbitrar les mesures necessàries per a la reducció de la temporalitat en l'àmbit del personal de l'Administració de la Generalitat, en el marc dels Acords per a la millora de l'ocupació pública i de les condicions de treball.  
  
Amb la reforma de la legislació bàsica realitzada per la Llei 20/2021, de 28 de desembre, de mesures urgents per a la reducció de la temporalitat en l'ocupació pública s'activen un conjunt de mesures reguladores directament ordenades a atallar l'excessiva temporalitat en l'àmbit de les Administracions Públiques, com l'establiment d'un nou procés d'estabilització d'ocupació temporal amb l'objectiu final de situar la taxa de temporalitat estructural per davall del 8 per cent en el conjunt de les Administracions Públiques espanyoles, sempre respectant els principis de lliure concurrència, igualtat, mèrit i capacitat.  
  
En concret s'estableix en l'article 2.1 que «Addicionalment al que s'estableix en els articles 19.u.6 de la Llei 3/2017, de 27 de juny, de pressupostos generals de l'Estat per a l'any 2017, i 19.u.9 de la Llei 6/2018, de 3 de juliol, de pressupostos generals de l'Estat per a l'any 2018, s'autoritza una taxa addicional per a l'estabilització d'ocupació temporal que inclourà les places de naturalesa estructural que, estiguen o no dins de les relacions de llocs de treball, plantilles o una altra forma d'organització de recursos humans que estiguen contemplades en les diferents administracions públiques i estant dotades pressupostàriament, hagen estat ocupades de manera temporal i ininterrompudament almenys en els tres anys anteriors a 31 de desembre de 2020».  
D'altra banda, en la disposició addicional sisena de l'esmentada llei es preveu una altra convocatòria excepcional d'estabilització d'ocupació temporal de llarga duració i s'estableix que «Les administracions públiques convocaran, amb caràcter excepcional i d'acord amb el que es preveu en l'article 61.6 i 7 del TREBEP (Text refós de l'Estatut Bàsic de l'Empleat públic), pel sistema de concurs, aquelles places que, reunint els requisits establits en l'article 2.1, hagueren estat ocupades amb caràcter temporal de manera ininterrompuda amb anterioritat a 1 de gener de 2016».  
Finalment, en la disposició addicional huitena de la Llei 20/2021 s'estableix que «Addicionalment, els processos d'estabilització continguts en la disposició addicional sisena inclouran en les seues convocatòries les places vacants de naturalesa estructural ocupades de manera temporal per personal amb una relació, d'aquesta naturalesa, anterior a l'1 de gener de 2016».  
L'execució de la Llei 20/2021, de 28 de desembre, de mesures urgents per a la reducció de la temporalitat en l'ocupació pública suposa l'autorització d'unes taxes addicionals d'estabilització donant lloc a l'aprovació del Decret 69/2022, de 27 de maig, del Consell, pel qual s'adapten les ofertes d'ocupació pública de 2020 i 2021 per al personal de l'Administració de la Generalitat, aprovades i pendents de convocatòria, i s'executa la Llei 20/2021, de 28 de desembre, de mesures urgents per a la reducció de la temporalitat en l'ocupació pública.  
  
Per tot això i de cara al desenvolupament de les corresponents convocatòries sembla adequat adoptar, en l'àmbit de la Mesa Sectorial de Funció Pública, amb el major grau de consens possible, un nou Acord que done projecció i continuïtat a l'adoptat en data de 3 d'octubre de 2018 per al desenvolupament de les ofertes d'ocupació pública i Pla d'estabilitat en l'ocupació pública 2017-2020.  
En conseqüència, es fa necessari arribar a un acord que plantege un marc d'actuació a tindre en consideració per a l'elaboració de les convocatòries derivades del citat Decret 69/2022, de 27 de maig, del Consell, que permeta seguir en la línia ja traçada d'augmentar l'estabilitat en l'ocupació pública en l'àmbit de la funció pública de la Generalitat.  
  
En aquest sentit, i fruit de les negociacions dutes a terme entre l'Administració i les organitzacions sindicals representades en la Mesa Sectorial de Funció Pública, les parts  
  
  
ACORDEN  
  
Primer. Àmbit de l'acord  
1. Àmbit personal  
L'acord serà aplicable als processos per a la selecció de personal funcionari destinat a prestar serveis en el sector de l'Administració de la Generalitat les condicions de treball de la qual s'acorden amb els seus representants en la Mesa Sectorial de Funció Pública i la seua gestió està assignada a l'actual Conselleria de Justícia, Interior i Administració Pública.  
2. Àmbit funcional  
El present acord es refereix a les matèries que s'especifiquen i que han sigut objecte de negociació conforme als articles 37 i 38 del TRLEBEP i l'article 188 de la LFPV.  
3. Àmbit territorial  
L'àmbit territorial, està referit a tots i cadascun dels centres i unitats de l'Administració de la Generalitat en què presta serveis el personal inclòs en l'àmbit d'aplicació d'aquest acord.  
  
Segon. Objecte de l'acord  
Aquest acord té com a objectiu establir els criteris que hauran de regir en les convocatòries dels processos selectius que es convoquen en execució del Decret 69/2022, de 27 de maig, del Consell, i que tenen per objecte augmentar l'estabilitat en l'ocupació pública de l'àmbit de funció pública de la Generalitat, amb la finalitat de situar la taxa de temporalitat al final de l'exercici 2024 per davall del 8 %.  
  
Tercer. Pla d'estabilització d'ocupació temporal derivada de la Llei 20/2021, de 28 de desembre  
1. En desenvolupament del present pla d'estabilització d'ocupació temporal es convocaran, en els termes previstos en el Decret 69/2022, de 27 de maig, 3088 places. A més s'ofereixen 739 places pel torn de promoció interna.  
Els annexos d'aquest decret detallen les diferents taxes, amb especificació del cos o escala, així com del nombre de llocs de l'oferta compresos en cada apartat:  
a) 2514 places que corresponen a la taxa que s'estableix en la DA 6a i DA 8a de la Llei 20/2021: places de naturalesa estructural, dotades pressupostàriament, que hagen estat ocupades de manera temporal i ininterrompudament amb anterioritat a 1 de gener de 2016; i places vacants de naturalesa estructural ocupades de manera temporal per personal amb una relació, d'aquesta naturalesa, anterior a l'1 de gener de 2016 (annex I del Decret 69/2022).  
b) 574 places que corresponen a la taxa que s'estableix en l'article 2.1 de la Llei 20/2021 corresponent a places de naturalesa estructural, dotades pressupostàriament, hagen estat ocupades de manera temporal i ininterrompudament almenys en els tres anys anteriors a 31 de desembre de 2020 (annex II del Decret 69/2022).  
c) 739 places oferides pel torn de promoció interna, amb el detall de nombre de llocs i especificació del cos i escala que reflecteix l'annex III del Decret 69/2022.  
  
Quart. Contingut de les convocatòries del present Pla d'estabilització d'ocupació temporal  
1. Els processos selectius acollits al present pla d'estabilització d'ocupació, garantiran en tot cas, de conformitat amb el que es disposa en l'article 2.4 de la Llei 20/2021 i en l'article 8.2 del Decret 69/2022 el compliment dels principis de lliure concurrència, igualtat, mèrit, capacitat i publicitat.  
2. Els processos selectius relatius a les places ocupades per personal temporal de llarga duració que contempla l'Annex I del Decret 69/2022 s'articularan, de conformitat amb el que es disposa en la DA 6a i 8a de la Llei 20/2021, mitjançant el sistema de concurs.  
3. Els processos d'estabilització d'ocupació derivats de l'art. 2 de la Llei 20/2021 s'articularan a través del sistema de concurs oposició en el qual la puntuació de la fase d'oposició serà del 60 % i la de concurs del 40 % del valor de la nota final.  
4. Respecte als processos selectius que s'articulen mitjançant el sistema de concurs oposició es tindran en compte les següents regles:  
  
a) el contingut de les proves guardarà relació amb els procediments, tasques i funcions habituals dels llocs de treball objecte de cada convocatòria, les quals contemplaran necessàriament una reducció de part del temari.  
b) la fase d'oposició es desenvoluparà mitjançant un únic exercici amb preguntes tipus test de caràcter teòric i pràctic, que haurà de superar-se amb la puntuació que preveja la convocatòria, que en cap cas serà inferior al 50 % de la màxima de l'exercici.  
Aquest exercici tindrà una puntuació de 60 punts.  
5. En la fase de concurs del concurs oposició es valoraran els mèrits que s'especifiquen en l'Annex II del present Acord, amb la seua puntuació calculada sobre el total de 40 punts que correspon a la fase de concurs, amb indicació dels criteris de desempat.  
6. En els processos selectius que s'articulen mitjançant el sistema de concurs es valoraran els mèrits que s'especifiquen en l'Annex I del present Acord, amb la seua puntuació calculada sobre un total de 100 punts, amb indicació dels criteris de desempat.  
  
Cinqué. Criteris aplicables als processos selectius de promoció interna  
Les convocatòries de promoció interna previstes en l'annex III del Decret 69/2022 es desenvoluparan mitjançant el sistema de concurs oposició i els serà aplicable les previsions dels apartats 4 i 5 del punt anterior.  
Així mateix, i pel que respecta al temari, les convocatòries determinaran les matèries de les quals les persones aspirants quedaran exemptes, sempre que es tracte de coneixements que es puguen considerar prou acreditats a través de les proves d'ingrés al cos o escala d'origen.  
  
  
Sisé. Valoració de l'experiència en llocs de l'Administració de la Generalitat en determinats supòsits  
1. Els llocs de treball la naturalesa jurídica dels quals o sector haja variat en virtut de processos legals d'adaptació es consideraran que han tingut sempre la naturalesa jurídica i el sector que tinguen assignats en el moment de la finalització del termini de presentació d'instàncies de la convocatòria corresponent.  
2. En les convocatòries de places corresponents a col·lectius que hagueren sigut objecte d'un pla d'ordenació de personal pel qual s'hagueren adoptat mesures de promoció que comportaren la supressió d'un altre determinat col·lectiu, els serveis prestats en aquest últim es valoraran com exercits en el superior en el qual s'haja integrat el personal afectat.  
3. El personal declarat indefinit no fix de plantilla per sentència judicial es considerarà que ha estat en llocs de l'Administració de la Generalitat tot el temps del contracte que haguera donat lloc a aquesta declaració judicial, valorant-se aquest temps com prestat en llocs del cos o escala equivalent a la categoria reconeguda per la sentència o, en últim terme, de la del lloc al qual haguera sigut adscrit en execució d'aquesta.  
  
  
Seté. Comissió de seguiment  
Es constitueix una comissió de seguiment amb les funcions d'interpretació i control del present acord que estarà composta per una persona integrant de cadascuna de les organitzacions sindicals signants, o adherides a aquest, i un nombre igual de persones representants per part de l'Administració.  
Presidirà la persona titular de la Direcció General de la Funció Pública o en qui aquesta delegue i la secretaria correspondrà al Servei de Relacions Sindicals de la citada direcció general, que actuarà amb veu però sense vot.  
  
Huité. Vigència de l'acord  
El present acord serà eficaç des de la seua signatura i resultarà d'aplicació a l'oferta d'ocupació pública aprovada mitjançant Decret 69/2022, de 27 de maig, del Consell, prolongant-se els seus efectes fins a la seua total execució.  
  
Nové. Incidència pressupostària  
De conformitat amb el que es disposa en l'article 2.5 de la Llei 20/2021, de la resolució dels processos selectius derivats de la nova taxa d'estabilització que autoritza no podrà derivar-se, en cap cas, increment de despesa ni d'efectius.  
  
Desé. Publicació  
El present acord serà remés al Consell per a la seua ratificació i publicació en el Diari Oficial de la Generalitat Valenciana.  
  
  
  
ANNEX I  
Barems de mèrits del concurs DA 6a i 8a Llei 20/2021  
  
a) Experiència (60 punts màxim): (suposa el 60 % de la puntuació total dels mèrits)  
a.1) Experiència en llocs de treball de naturalesa funcionarial/laboral en l'Administració de la Generalitat que siguen d'igual grup/subgrup de titulació i amb funcions corresponents als del cos, escala o agrupació professional funcionarial/laboral convocada: 0,32 punts per mes treballat.  
a.2) Experiència en llocs de treball de l'Administració de la Generalitat, que siguen diferents dels previstos en l'apartat a.1): 0,11 punts per mes treballat.  
a.3) Experiència en llocs de treball de naturalesa funcionarial/laboral en altres administracions públiques que siguen d'igual grup/subgrup de titulació i amb funcions corresponents als del cos, escala o agrupació professional funcionarial/laboral convocada: 0,08 punts per mes treballat.  
  
b) Altres mèrits (40 punts màxim):  
b.1) Exàmens aprovats en processos selectius de l'Administració de la Generalitat del mateix cos, escala o agrupació professional funcionarial que el convocat, convocats en els 10 anys anteriors a la convocatòria o en els processos selectius de les tres últimes convocatòries quan no hi haguera hagut almenys tres processos selectius d'aquesta categoria en els últims 10 anys: 4 punts per examen fins a màxim de 12 punts.  
  
b.2) Tindre titulacions acadèmiques oficials iguals o superiors a l'exigida en la convocatòria: 4 punts per cada titulació fins a un màxim de 8 punts.  
b.3) Coneixement del valencià: fins a un màxim de 15 punts.  
El coneixement del valencià es valorarà fins a un màxim de 15 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, conforme a la següent escala:  
Coneixement oral o A2: 3 punts  
Grau elemental o B1: 6 punts  
nivell B2: 9 punts  
Grau mitjà o C1: 12 punts  
Grau superior o C2: 15 punts  
La valoració del coneixement del valencià s'efectuarà puntuant exclusivament el nivell més alt obtingut.  
b.4) Coneixement d'idiomes comunitaris: fins a un màxim de 4 punts.  
Es valorarà el coneixement de llengües oficials de la Unió Europea, diferents de la llengua espanyola segons els nivells especificats, acreditant-se documentalment mitjançant títols, diplomes i certificats expedits per les escoles oficials d'idiomes, per les Universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/ 2013, de 17 de maig, del Consell, pel qual s'estableix un sistema de reconeixement de la competència en llengües estrangeres en la Comunitat Valenciana, tenint en compte les seues modificacions posteriors per ordre de la conselleria competent en matèria d'educació. El coneixement de l'idioma comunitari es valorarà fins a un màxim de 2 punts, per curs o la seua equivalència si es tracta de cicles de l'escola oficial d'idiomes, o de nivells o certificats segons el Marc europeu comú de referència (nivell bàsic, nivell intermedi i nivell avançat), conformement a l'escala que es detalla en la taula adjunta al present punt.  
La valoració del coneixement de l'idioma comunitari s'efectuarà puntuant exclusivament el nivell més alt obtingut en cadascun dels idiomes comunitaris. Les equivalències entre els ensenyaments regulats pel Reial decret 967/1988, de 2 de setembre, i les regulades pels Reials decrets 944/2003 i 1629/2006, de 29 de desembre (Llei orgànica 2/2006, de 3 de maig) i per la disposició final 1a del Decret 138/2014, de 29 d'agost (Llei orgànica 8/2013, de 9 de desembre), són les que es detallen en la taula adjunta al present punt.  
  
  
  
  
b.5) Formació: fins a un màxim de 10 punts pels cursos de formació rebuts o impartits, en el marc de l'Acord de Formació per a l'ocupació o dels Plans per a la Formació Contínua del Personal de les Administracions Públiques:  
De 100 o més hores: 5 punts  
De 50 o més hores: 2,50 punts  
De 25 o més hores: 1,25 punts  
De 15 o més hores: 0,75 punts  
  
Criteris de desempat:  
Els casos d'empat que es produïsquen es dirimiran, en primer lloc, a favor de la persona amb major antiguitat en el cos, escala o agrupació professional funcionarial convocat.  
Si persistira l'empat, per la major puntuació obtinguda en els diferents apartats del barem del concurs, pel mateix ordre en el qual figuren relacionats, és a dir:  
1r. Experiència (sumades, en el seu cas, les puntuacions obtingudes en els diversos subapartats)  
2n. Exàmens aprovats  
3r. Titulacions acadèmiques  
4t. Coneixement del valencià  
5é. Coneixement d'idiomes comunitaris  
6é. Formació  
En cas de persistir l'empat, si fora entre persones de diferent sexe, es dirimirà a favor del sexe femení en cas que estiga infrarepresentat dins del col·lectiu de persones que formen part del cos objecte de la convocatòria en la data de la seua publicació.  
Finalment, si encara persistira l'empat, es dirimirà a favor de les persones amb diversitat funcional i, en cas d'existir empat entre elles, a favor de la que major grau de discapacitat present.  
ANNEX II  
Barems de mèrits del concurs-oposició art. 2 Llei 20/2021  
  
a) Experiència (32 punts màxim): (suposa el 80 % de la puntuació total dels mèrits)  
a.1) Experiència en llocs de treball de naturalesa funcionarial/laboral en l'Administració de la Generalitat que siguen d'igual grup/subgrup de titulació i amb funcions corresponents als del cos, escala o agrupació professional funcionarial convocada: 0,18 punts per mes treballat.  
  
a.2) Experiència en llocs de treball de l'Administració de la Generalitat, que siguen diferents dels previstos en l'apartat a.1): 0,06 punts per mes treballat.  
a.3) Experiència en llocs de treball de naturalesa funcionarial/laboral en altres administracions públiques que siguen d'igual grup/subgrup de titulació i amb funcions corresponents als del cos, escala o agrupació professional funcionarial convocada: 0,05 punts per mes treballat.  
  
  
b) Altres mèrits (8 punts màxim):  
b.1) Exàmens aprovats en processos selectius de l'Administració de la Generalitat del mateix cos, escala o agrupació professional funcionarial que el convocat, convocats en els 10 anys anteriors a la convocatòria o en els processos selectius de les tres últimes convocatòries quan no hi haguera hagut almenys tres processos selectius d'aquesta categoria en els últims 10 anys: 1 punt per examen fins a màxim de 3 punts.  
  
b.2) Tindre titulacions acadèmiques oficials iguals o superiors a l'exigida en la convocatòria: 1 punts per cada titulació fins a un màxim de 2 punts.  
b.3) Coneixement del valencià: fins a un màxim de 5 punts.  
El coneixement del valencià es valorarà fins a un màxim de 5 punts, prèvia acreditació d'estar en possessió del corresponent certificat expedit o homologat per la Junta Qualificadora de Coneixements del Valencià, conforme a la següent escala:  
Coneixement oral o A2: 1,00 punt  
Grau elemental o B1: 2,00 punts  
nivell B2: 3,00 punts  
Grau mitjà o C1: 4,00 punts  
Grau superior o C2: 5,00 punts  
La valoració del coneixement del valencià s'efectuarà puntuant exclusivament el nivell més alt obtingut.  
b.4) Coneixement d'idiomes comunitaris: fins a un màxim de 2 punts.  
Es valorarà el coneixement de llengües oficials de la Unió Europea, diferents de la llengua espanyola segons els nivells especificats, acreditant-se documentalment mitjançant títols, diplomes i certificats expedits per les escoles oficials d'idiomes, per les Universitats espanyoles que seguisquen el model d'acreditació d'exàmens de l'Associació de Centres de Llengües d'Educació Superior (ACLES), així com tots aquells indicats en l'annex del Decret 61/ 2013, de 17 de maig, del Consell, pel qual s'estableix un sistema de reconeixement de la competència en llengües estrangeres en la Comunitat Valenciana, tenint en compte les seues modificacions posteriors per ordre de la conselleria competent en matèria d'educació. El coneixement de l'idioma comunitari es valorarà fins a un màxim de 2 punts per idioma, i es tindran en compte els cursos, i les seues equivalències si es tracta de cicles de l'escola oficial d'idiomes, o de nivells o certificats segons el Marc europeu comú de referència (nivell bàsic, nivell intermedi i nivell avançat), conformement a l'escala que es detalla en la taula adjunta al present apartat.  
  
La valoració del coneixement de l'idioma comunitari s'efectuarà puntuant exclusivament el nivell més alt obtingut en cadascun dels idiomes comunitaris. Les equivalències entre els ensenyaments regulats pel Reial decret 967/1988, de 2 de setembre, i les regulades pels Reials decrets 944/2003 i 1629/2006, de 29 de desembre (Llei orgànica 2/2006, de 3 de maig) i per la disposició final 1a del Decret 138/2014, de 29 d'agost (Llei orgànica 8/2013, de 9 de desembre), són les que es detallen en la taula adjunta al present apartat.  
  
  
  
b.5) Formació: fins a un màxim de 2 punts pels cursos de formació rebuts o impartits, en el marc de l'Acord de Formació per a l'ocupació o dels Plans per a la Formació Contínua del Personal de les Administracions Públiques:  
De 100 o més hores: 1 punt  
De 50 o més hores: 0,50 punts  
De 25 o més hores: 0,25 punts  
De 15 o més hores: 0,15 punts  
  
Criteris de desempat:  
Els casos d'empat que es produïsquen es dirimiran de la següent manera: s'atendrà, en primer lloc, a la major puntuació obtinguda en la fase d'oposició, i si persistira l'empat, es dirimiria a favor de la persona amb major antiguitat en el cos, escala o agrupació professional funcionarial convocat.  
Si persistira l'empat, per la major puntuació obtinguda en els diferents apartats del barem del concurs, pel mateix ordre en el qual figuren relacionats, és a dir:  
1r. Experiència (sumades, en el seu cas, les puntuacions obtingudes en els diversos subapartats)  
2n. Exàmens aprovats  
3r. Titulacions acadèmiques  
4t. Coneixement del valencià  
5é. Coneixement d'idiomes comunitaris  
6é. Formació  
  
En cas de persistir l'empat, si fora entre persones de diferent sexe, es dirimirà a favor del sexe femení en cas que estiga infrarepresentat dins del col·lectiu de persones que formen part del cos objecte de la convocatòria en la data de la seua publicació.  
  
Finalment, si encara persistira l'empat, es dirimirà a favor de les persones amb diversitat funcional i, en cas d'existir empat entre elles, a favor de la que major grau de discapacitat present.  
  
València, 29 de juliol de 2022  
  
Per la Generalitat  
El vicepresident de la Mesa Sectorial de Funció Pública, en substitució de la presidenta: David Alfonso Jarque.  
Per les organitzacions sindicals  
Per UGT'PV: Sergio Mauro Barea Feliu.  
Per INTERSINDICAL: Rubén Moreno Martín.  
Per CCOO'PV: José Cloquell Mascarell.  
  
  
València, 5 d'agost de 2022  
  
La consellera secretària accidental,  
MIREIA MOLLÀ HERRERA